Псей нэхъыщхьэр къауфэрэзыхь
Налшык Профсоюзхэм щэнхабзэмкIэ я унэм щагъэува ИлъэсыщIэ псей зыкъизыхым ини цIыкIуи итхьэкъуащ. Абы мы гъэм ирагъэблэгъащ республикэм и къалэхэмрэ къуажэхэмрэ щыщ сабий миным нэблагъэ. Дыгъэгъазэм и 31-м и пэ къихуэу къызэрагъэпэща гуфIэгъуэ зэхыхьэхэм махуэ къэс сабий 400 хэтащ.
Зэхыхьэр къызэрагъэпэщащ КъБР-м и Правительствэм, Парламентым, Профсоюзхэм я зэгухьэныгъэм. Ар езыгъэкIуэкIар Профсоюзхэм щэнхабзэмкIэ я унэм и режиссёр нэхъыщхьэ Гумэ Маринэщ. Абы псалъэ иритащ КъБР-м и Правительствэм и УнафэщIым и къуэдзэм и къалэнхэр зыгъэзащIэ Къуэдзокъуэ Мухьэмэд. Ар цIыкIухэм гуапэу ехъуэхъуащ илъэсыщIэ дызытехьэнур угъурлы яхуэхъуну, гуфIэгъуэ, насып, фIыгъуэ куэд къахудэкIуэну.
КъБР-м и Профсоюзхэм я зэгухьэныгъэм и унафэщI Амщокъуэ ФатIимэт зэхуэсахэм фIэхъус гуапэ ярихри, я IуэхущIапIэм къыбгъэдэкIыу сабийхэм ехъуэхъуащ илъэсыщIэ дызытехьэм узыншагъэ яIэну, я хъуэпсапIэхэр къайхъулIэну, ехъулIэныгъэрэ дэрэжэгъуэрэ щымыщIэну.
Зэхыхьэм и хьэщIэхэу Къуэдзокъуэ Мухьэмэд, Амщокъуэ ФатIимэт, КъБР-м и Парламентым и УнафэщIым и къуэдзэ Саенкэ Татьянэ, КъБР-м щэнхабзэмкIэ, цIыхубэ хъыбарегъащIэ IуэхущIапIэхэмкIэ, жылагъуэ, дин зэгухьэныгъэхэмкIэ и министрхэм я къалэнхэр зыгъэзащIэхэу Фырэ Руслан, Къумахуэ Мухьэдин сымэ «Псей цIыкIу мэзышхуэм къыщыкIащ» уэрэдыр сабийхэм дыжаIэу илъэсыщIэ псей дахащэр и хъуреягъкIэ къакIухьащ.
НыбжьыщIэхэмрэ сабий гъэсапIэм кIуэ нэхъ цIыкIу дыдэхэмрэ хэти адыгэ фащэ екIур къыщылыдыкIыу, хэти шыпсэхэм хэт лIыхъужьхэу хуэпауэ зэхыхьэ гуапэм къэкIуащ. Ахэр темыпыIэжу зыпэплъа Уае Дадэмрэ Уэс Гуащэмрэ мыгувэу утыкум къахуеблэгъащ. ФIэхъус гуапэ сабийхэм ираха нэужь, цIыкIухэм я гъусэу «Псей цIыкIу, къаблэ!», — зэрыжаIэу, псей дахащэр щхъуэкIэплъыкIэу зэщIэлыдащ, зэхыхьэм кърихьэлIахэр игъэгуфIэу.
Уае Дадэмрэ Уэс Гуащэмрэ сабийхэм я нэгу зрагъэужьащ, къуажэхьхэр кърагъэщIащ, илъэсыщIэ уэрэд- хэр зэдыжаIащ, къызэдэфащ, зэдэджэгуащ. ЦIыкIухэм саугъэтхэр тыгъэ хуащIащ.
Зэхыхьэр щиухым, илъэсыщIэ дызытехьэр угъурлы яхуэхъуну сабийхэмрэ балигъхэмрэ зыр адрейм ехъуэхъуа нэужь, хьэрэкIытIэхэр драгъэлъэтеящ, Уае Дадэмрэ Уэс Гуащэмрэ я гъусэу цIыкIухэм сурэтхэр зытрагъэхащ.
ТЕКIУЖЬ Заретэ.
